Sky-fietsryspan soek 'n nuwe borg | Netwerk24
12 Desember 2018 22:00
Twee van Team Sky se spanlede staan in Julie op die podium in Parys. Geraint Thomas van Wallis (links) het die Tour de France gewen en Chris Froome het derde geëindig. Foto: Getty Images
Die Britse uitsaaier Sky het Woensdag bekend gemaak dat sy eienaarskap en verbintenis met die Britse Team Sky ná die 2019-seisoen tot ’n einde kom.
Die Sky-span is tans tweede op die wêreldbeheerliggaam se ranglys vir spanne.
Dié span het sedert 2012 agt Grand Tour-titels gewen.
Hy sal nou ’n nuwe naamborg moet kry.
Daar lê ’n opwindende jaar van fietsry voor. Ons sal ons bes doen om Team Sky nóg sukses te besorg.
Dave Brailsford, die spanbestuurder, sê dit is nie die einde van die span nie. “Die span is ontvanklik vir nuwe moontlikhede en die potensiaal om met ’n nuwe vennoot saam te werk,” sê hy in ’n verklaring.
“Daar lê ’n opwindende jaar van fietsry voor. Ons sal ons bes doen om Team Sky nóg sukses te besorg.”
Team Sky is in 2010 op die been gebring met die ambisieuse doel om binne vyf jaar ’n Britse wenner van die Tour de France op te lewer.
Die span het dit reeds in 2012 vermag toe Bradley Wiggins gewen het.
Chris Froome het ’n jaar later die eerste van sy vier oorwinnings in die Tour de France gevier. Hy het verlede jaar die eerste fietsryer in meer as 30 jaar geword om al drie Grand Tour-titels te wen toe hy ook die Vuelta a Espana en vanjaar se Giro d’Italia gewen het.
Geraint Thomas het vanjaar die derde Brit geword om die Tour vir Sky te wen.
Die span het sedert sy ontstaan altesaam 322 oorwinnings behaal.
Jeremy Darroch, die uitvoerende hoof van Sky, sê die uitsaaier gaan ná 2019 fokus op ander inisiatiewe soos sy Sky Ocean Rescue-veldtog.
Al het Team Sky die fietsrylandskap oorheers, was dit nie sonder omstredenheid nie.
Die 33-jarige Froome is verlede jaar ondersoek weens oormatige gebruik van asmamedisyne.
Die span is onder meer gekritiseer dat hy nie akkurate mediese rekords gehou het nie, en “etiese grense” oorsteek het. – Reuters
Meer oor: Geraint Thomas | Chris Froome | Brittanje | Onttrek | Sky | Fietsry | Span | Borg
Hammond is nou enigste Epic-legende
Nuwe span gaan oor veel meer as wen